
Ételallergia/ételérzékenység óvodapedagógus szemszögből

A laktóz intolerancia és tehéntejfehérje-allergia kezdeti tünetei már kisgyermekkorban is megmutatkozhatnak. Ezért a szülők mellett a pedagógusoknak is egyre részletesebb tájékoztatást kell kapniuk ezekről az állapotokról és kezelési módszereikről.
Dolgozatomban felkutattam, hogy milyen mértékű a laktózintoleranciával és tehéntejallergiával élő óvodások száma, és ez mit jelent számukra a mindennapi életben. Emellett pedagógusi szemszögből magáról az ételallergiáról mint betegégről, annak kezelési módjairól, illetve az érintettek háttértudásának mértékéről szerettem volna részletes információkat szerezni.
Ahhoz, hogy kutatásomban mindezekről pontos képet kapjak, több óvodában is kitöltettem kérdőíveket az érintettek szüleivel és óvodapedagógusaival, és online is eljuttattam az érintettekhez.
Az ételérzékeny, ételallergiás emberek száma sokféle tényező által változhat. Ilyen a genetika, a túlzottan higiénikus életmód, a génmanipulált ételek elfogyasztása és a személyes hajlam, melyek közül a génmanipulált ételek és a genetika a hangsúlyos.
Az óvodás korú gyerekek által fogyasztott ételeket a közösségi konyha tudja leginkább biztosítani. A kutatási eredmények alapján kiderült számomra, hogy a szülők igen nagy része igénybe veszi a közösségi étkezés adta lehetőségeket. Ez igazolja a feltételezésemet, mely szerint a közösségi konyha megfelelő étkezést tud biztosítani az allergénmentes étrendet követők számára is.
Továbbiakban óvodapedagógusok tudásszintjét vizsgáltam abból a szempontból, hogy milyen mélységű ismeretekkel rendelkeznek, mind az általános, mind a speciális kezelési módok kapcsán. Sajnálatos módon feltevéseim nem teljesültek, mely szerint a pedagógusok megfelelően tájékozottak gyermekeknél felmerülhető ételérzékenységekről, ételallergiákról, illetve, hogy nem minden óvodapedagógus kap Adrenalin AutoInjectorral kapcsolatos oktatást. A pedagógusok többsége válaszolta azt, hogy szükségét látják annak, hogy az óvodai csoportjukba járó speciális étkezést folytató gyerekek érzékenységéről elegendő információjuk legyen.
A kutatási eredményeim azt mutatják, hogy a pedagógusok nem kapnak elegendő információt ahhoz, hogy hogyan tudnának a gyermekeknek megfelelő biztonságot nyújtani ételérzékenységükben, ételallergiájukban. Éppen ezért szükségét látom annak, hogy első sorban az óvodai intézményben dolgozók képzést kapjanak ennek kapcsán.



